Folketing
2002-02-07

Regeringen har i sin spareiver tilladt sig at foreslå, at servicejobordningen i et snuptag ryddes af vejen fra den 1. marts. Det er jo lidt interessant set i relation til det svar, hr. Flemming Oppfeldt har givet her fra talerstolen nu, at man ikke har noget i stedet for før lidt senere. »Lidt senere« kommer altså til at gå ud over nogle mennesker. Derimod siger beskæftigelsesministeren, at ordningen nu er overflødig, fordi der er mangel på arbejdskraft inden for visse områder. Ordningen er absolut ikke overflødig, så længe knapt 3.000 seniorer benytter sig af den. Ordningen er bestemt heller ikke overflødig, så længe arbejdsløsheden blandt det grå guld er højere end i befolkningen som helhed. Skulle ordningen en dag være overflødig - det håber vi sådan set vel alle sammen på - vil den gå i sig selv, fordi der ikke længere er mennesker over 48 år, for hvem langtidsledighed er det eneste problem. Beskæftigelsesministeren skønner, at halvdelen af de, der ville komme på tale som servicejobbere, vil finde ordinært arbejde.